伏見宮博恭王

伏見宮博恭王係伏見宮第二十五代當主，同時係元帥海軍大將。原名愛賢，花名「長面君」。

經歷 
佢係伏見宮貞愛親王大仔，但係因為佢係庶出，而細佬邦芳就係正室所生，所以佢唔可以繼承伏見宮。咁啱，華頂宮博經親王嘅獨仔博厚突然死咗，一下子華頂宮就冇咗繼承人，所以佢就畀人派去做華頂宮繼承人。後嚟，由正室所生嘅細佬邦芳身體轉差，而另一個細佬昭德又早死，所以佢響1904年以貞愛親王大仔嘅身份回歸伏見宮，改名叫博恭。

佢曾經參加日俄戰爭黃海海戰，做聯合艦隊旗艦三笠號嘅分隊長，不過佢響爾場仗入面受咗輕傷。響1910年，佢先後做朝日號、伊吹號大佐艦長、橫須橫鎮守府少將艦隊司令官、海軍大學校長、第二戰隊司令、第二艦隊中將司令同埋軍事參議官。響1922年以四十七歲之齡升上海軍大將，係當時日本海軍入面升得最快嘅軍人，連其他親王都冇佢升得咁快。

1923年，老豆貞愛親王死咗，佢正式繼承伏見宮當主一位。

響1924年，佢出任佐世保鎮守府司令長官。1932年，佢接任海軍軍令部長同埋將官會議議員，重做埋元帥，係日本第一對元帥「父子檔」。響1933年，佢接替谷口尚真，出任海軍軍令部總長。任內，佢同屬下永野修身一齊，積極強化日本海軍，重一直響度推動日德海軍合作。不過響1945年，日本海軍官制畀人廢除，佢冇嗮所有官職。

博恭王響1946年死咗，終年七十歲，伏見宮當主個位由佢個孫伏見宮博明王繼承。

屋企 
老婆：德川經子

大仔：博義王
 大女：恭子女王
 二仔：博忠王
 三仔：博信王
 二女：敦子女王
 三女：知子女王
 細仔：博英王

拎 

有份參加二戰嘅日本皇室成員
日本政治人
二二六事件人物
大日本帝國海軍軍人